આ ખમીરવંત ભૂમિના પરિશ્રમી પુરુષોએ સ્વબળ થી અમદાવાદ, વડોદરા, સુરત, ભાવનગર અને રાજકોટ જેવા શહેરોમાં તથા મુંબઈ જેવા મહાનગરોમાં સામાજિક, રાજકીય તેમજ શૈક્ષણિક ક્ષેત્રે આગવા સ્થાનો પ્રાપ્ત કરેલા છે. પીપરીયાના વતની શ્રી ભીખાભાઈ રામજીભાઈ બોધરા ૨૦૦૦ માં સુરતના ગૌરવવંતા મેયરપદે બિરાજમાન થયેલ હતા. આમ સુરતના પ્રથમ નાગરિકની ભેટ પણ ધંધુકા તાલુકે અપેલ છે. ડૉ ગોરધનભાઈ ગોપાળભાઈ દિયોરા (પીપરીયા) ડેટ્રોઈટ (U.S.A) સૌરાષ્ટ્ર પટેલ સમાજના પ્રમુખ સ્થાન શોભાવી રહ્યા છે. શ્રી મધુભાઈ ભીમજીભાઈ શેટા (ભલગામડા) હાલ વડોદરા ભરતનાટ્યમ સંસ્થા ચલાવે છે. જેઓ “પ્રથમ ગુજરાતી પુરુષનર્તક” છે. તેઓને સંગીત, નૃત્ય એકેડમી એવોર્ડ (ગાંધીનગર) તથા એશીયાર-૮૨ એવોર્ડ (દિલ્હી) તથા અનેક એવોર્ડ મળેલ છે.ભલગામડા ગામના વાતની સ્વ. જીવરાજભાઈ પટેલે ખોડીયાર મંદિર ગામે સુરેન્દ્રબાગમાં વૈજ્ઞાનિક પધ્ધતિથી ખેતી કરી, સૌ પ્રથમ વખત ‘સડા વગરના બાર’ પકાવી, કૃષિ પંડિતનો રાષ્ટ્રીય એવોર્ડ પ્રાપ્ત કર્યો છે. તેમને ત્રણ પુત્રો આંતરરાષ્ટ્રીય વ્યક્તિત્વ ધરાવે છે. સૌથી મોટા પુત્ર ડૉ. સુરેન્દ્રભાઈ પટેલ ઇકોનોમિક્સમાં Ph.D પદવી પ્રાપ્ત કરી યુનોમાં સેક્રેટરીએટ કક્ષાની સેવા આપી ચુક્યા છે. તેમના બીજા પુત્ર સ્વ.ડૉ. વિઠ્ઠલભાઈ પટેલ સિવિલ ઈજનેરીમાં Ph.D પાદવી જર્મનીમાંથી પ્રાપ્ત કરી, ભારતમાં કૃષિ ક્ષેત્રે ઉંચી નામના મેળવી છે. સૌથી નાના પુત્ર ડૉ. વલ્લભભાઈ પટેલ પણ જર્મનીમાં એફ.આર.સિ.એસ. ની પદવી પ્રાપ્ત કરી આંતરરાષ્ટ્રીય ક્ષેત્રે યુરોલોજીનાં નિષ્ણાંત ગણાય છે.